Appèlhof sê oor Janusz Walus-paroolTydens ‘n vroeëre betoging teen Janusz Walus se vrylating. Foto: ANA Dit kom nadat die appèlhof in Bloemfontein Vrydag beslis het die saak moet terugverwys word na minister Michael Masutha om sy besluit oor Walus te heroorweeg. Die appèlhof het onlangs Masutha se appèl teen Walus se vrylating aangehoor nadat die departement van justisie en korrektiewe dienste se aansoek om verlof tot appèl in Julie verlede jaar goedgekeur is. Die Pretoriase hooggeregshof het in Maart verlede jaar beslis dat Walus binne 14 dae vrygelaat moet word nadat Masutha in 2015 geweier het om Walus op parool vry te laat. Walus, ŉ Poolse immigrant, is destyds saam met wyle Clive Derby-Lewis skuldig bevind aan die moord op Chris Hani in 1993. Masutha se aansoek om verlof tot appèl is aanvanklik afgekeur waarna hy die appèlhof genader het. Hooggeregshofregter Nicolene Janse van Nieuwenhuizen het destyds Walus se versoek, om uit aanhouding vrygelaat te word hangende die uitslag van die minister se aansoek by die Bloemfonteinse hof, afgekeur. Hani se familie was ontstoke toe Walus se paroolaansoek aanvanklik goedgekeur is. Hani was die leier van die SAKP toe hy, ŉ jaar voor Suid-Afrika se eerste demokratiese verkiesing, buite sy huis doodgeskiet is. Walus het al 24 jaar tronkstraf uitgedien.